Teng… kurang luwih jam setengah loro bengi saka njero desa keprungu swara wesi cagak listrik disawat nganggo watu. Kang mbalang ora liya Prenjak. Wong lima mau banjur alon-alon metu saka pasingidane. Sing dituju omah gedhe wetan sekolahan. Omah apik panggonane pak Atmo Kebo, blantik rajakaya paling sugih ing kono. Miturut lapurane Prenjak lan Kampret kang patang dina iki nylamur dadi tukang angon lan juru ngarit kewane pak Atmo, juragan kewan mau lagi akeh dhuwite. Ora mokal awit saiki wis mlebu sasi Besar, wayahe wong padha tuku sapi lan wedhus kanggo ngibadah kurban. Wis mesti yen Pak Atmo Kebo sugih dhuwit. Sakliyane iku Kampret uga aweh lapuran menawa mbok Atmo uga nyimpen mas-masan, giwang kalung kang cacahe akeh. Dene kahanan omah digambarake aman.